Document ID: 32014D0891

KOMISIJAS ĪSTENOŠANAS LĒMUMS
(2014. gada 8. decembris),
ar kuru groza Lēmumu 2011/163/ES, ar ko apstiprina plānus, kurus saskaņā ar Padomes Direktīvas 96/23/EK 29. pantu iesniegušas trešās valstis
(izziņots ar dokumenta numuru C(2014) 9230)
(Dokuments attiecas uz EEZ)
(2014/891/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1996. gada 29. aprīļa Direktīvu 96/23/EK, ar ko paredz pasākumus, lai kontrolētu noteiktas vielas un to atliekas dzīvos dzīvniekos un dzīvnieku izcelsmes produktos, un ar ko atceļ Direktīvu 85/358/EEK un Direktīvu 86/469/EEK, kā arī Lēmumu 89/187/EEK un Lēmumu 91/664/EEK (1), un jo īpaši tās 29. panta 1. punkta ceturto daļu un 29. panta 2. punktu,
tā kā:
(1)
Direktīvā 96/23/EK ir noteikti pasākumi tās I pielikumā uzskaitīto vielu un atlieku grupu pārraudzībai. Minētajā direktīvā ir noteikta prasība, ka trešās valstis, no kurām dalībvalstīm ir atļauts importēt dzīvniekus un dzīvnieku izcelsmes produktus, uz ko attiecas minētā direktīva, iesniedz atlieku pārraudzības plānu, ar kuru nodrošina prasītās garantijas. Minētajā plānā būtu jāiekļauj vismaz tās atlieku grupas un vielas, kas uzskaitītas minētās direktīvas I pielikumā.
(2)
Komisijas Lēmums 2011/163/ES (2) apstiprina Direktīvas 96/23/EK 29. pantā paredzētos plānus, ko iesniegušas konkrētas trešās valstis, kuras uzskaitītas minētā lēmuma pielikumā attiecībā uz minētajā sarakstā (“sarakstā”) norādītajiem dzīvniekiem un dzīvnieku izcelsmes produktiem.
(3)
Meksika patlaban ir iekļauta sarakstā cita starpā attiecībā uz zirgiem. Tomēr pēdējās Komisijas veiktās revīzijas Meksikā ir apstiprinājušas būtiskus trūkumus attiecībā uz Meksikas iestāžu spēju veikt uzticamas pārbaudes un jo īpaši spēju apliecināt tādu vielu neesību, kuras ir aizliegtas saskaņā ar Padomes Direktīvu 96/22/EK (3).
(4)
Tāpēc no saraksta būtu jāsvītro ieraksts par Meksiku attiecībā uz zirgiem.
(5)
Tādēļ attiecīgi būtu jāgroza Lēmums 2011/163/ES.
(6)
Lai izvairītos no jebkādiem tirdzniecības traucējumiem, būtu jānosaka pārejas periods attiecībā uz tādiem sūtījumiem no Meksikas, kuri ir tikuši nosūtīti uz Savienību pirms šā lēmuma piemērošanas dienas.
(7)
Šajā lēmumā paredzētie pasākumi tiks pārskatīti Augu, dzīvnieku, pārtikas aprites un dzīvnieku barības pastāvīgajā komitejā, ņemot vērā Meksikas iestāžu sniegtās garantijas.
(8)
Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2011/163/ES pielikumu aizstāj ar šā lēmuma pielikuma tekstu.
2. pants
Pārejas periodā līdz 2015. gada 1. martam dalībvalstis pieņem zirgu dzimtas dzīvnieku gaļas un tās produktu sūtījumus, kas importēti no Meksikas un paredzēti lietošanai pārtikā, ievērojot nosacījumu, ka importētājs pierāda, ka produkti ir tikuši sertificēti un nosūtīti uz Savienību pirms 2015. gada 15. janvāra.
3. pants
Šis lēmums ir adresēts dalībvalstīm.
Briselē, 2014. gada 8. decembrī

Labels: 3
18
6
20